text: Faldne mindes og æres
  22 februar 2015 kl. 06.54
  Mindearrangement søndag på 151 årsdagen for kampene ved Bøffelkobbel vest for Sønderborg
  De Danske Forsvarsbrødre og Hjemmeværnet gennemfører mindehøjtidelighed ved graven i haven ved Bøffelkobbelhuset på Amtsvejen til Nybøl.
  Højtideligheden finder sted i dag søndag kl. 1100 og er et samarbejde mellem De Danske Forsvarsbrødre og Hjemmeværnet. Der lægges kranse og buketter fra Forsvarsbrødrene, Hæren, Sønderborg Kommune og familie til den ene af de faldne.
  Hjemmeværnet har overtaget Hærens Sergentskoles forpligtelser vedrørende traditionspleje og det er nu anden gang at De Danske Forsvarsbrødre og Hjemmeværnet gennemfører mindehøjtideligheden.
  Højtideligheden afsluttes med sangen "Slumrer sødt i Slesvigs jord".
  Mindehøjtideligheden gennemføres til minde om de to faldne, der er begravet i haven tæt på amtsvejen. Her blev de begravet for 151 år siden, da kampene fandt sted i 1864.
  